KOMISIJOS REGLAMENTAS (EB) Nr. 1281/2005
2005 m. rugpjūčio 3 d.
dėl žvejybos licencijų valdymo ir būtinos minimalios informacijos jose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ir ypač į jo 13 straipsnio 3 dalį ir 22 straipsnio 3 dalį,
kadangi:
(1)
Bendrijos lygiu reikia nustatyti taisykles dėl būtinos minimalios informacijos žvejybos licencijose, ypač informacijos apie licencijos turėtoją, laivą, žvejybos pajėgumus ir žvejybos įrankius, siekiant palengvinti ir užtikrinti vieningą žvejybos kontrolę.
(2)
Žvejybos licencija yra svarbi laivyno valdymo priemonė, ypač dėl pajėgumų apribojimų, nustatytų reglamento (EB) Nr. 2371/2002 12 ir 13 straipsniais ir 2004 m. kovo 30 d. Tarybos reglamentu (EB) Nr. 639/2004 dėl atokiausiuose Bendrijos regionuose registruotų žvejybos laivynų valdymo (2). Valstybės narės išduotose licencijose bendri laivyno pajėgumai neturi viršyti šių apribojimų ir ypač lygių, gautų taikant 2003 m. rugpjūčio 12 d. Komisijos reglamentą (EB) Nr. 1438/2003, nustatantį Tarybos reglamente (EB) Nr. 2371/2002 III skyriuje išdėstytas Bendrijos laivyno politikos įgyvendinimo taisykles (3), ir 2004 m. gruodžio 9 d. Komisijos reglamentą (EB) Nr. 2104/2004, nustatantį Tarybos reglamento (EB) Nr. 639/2004 dėl Bendrijos atokiausiuose regionuose registruotų žvejybos laivynų valdymo išsamias įgyvendinimo taisykles.
(3)
Atsižvelgiant į žvejybos licencijos kaip įrankio laivyno valdymui ir kontrolei bei žvejybos inspektavimui svarbą, valstybės narės turi užtikrinti, kad licencijoje pateikta informacija yra aiški, nedviprasmiška ir visada atitinka tikrąją padėtį.
(4)
Pagal Reglamento (EB) Nr. 2371/2002 11 straipsnio 3 dalį, kad laivas būtų pašalintas iš laivyno su viešąja parama, valstybė narė turi atšaukti žvejybos licenciją. Šią licenciją atitinkantys pajėgumai negali būti grąžinti. Kita vertus, jei už laivo pašalinimą nebuvo gauta viešoji parama, pajėgumai ir pajėgumų licencija gali būti grąžinama, jei laikomasi Reglamento (EB) Nr. 2371/2002 12 ir 13 straipsnių dėl laivynų atskaitos lygių ir įtraukimo į laivyną/pasitraukimo iš laivyno programos.
(5)
Į licenciją įtraukiama informacija turėtų atitikti Bendrijos Žvejybos laivyno rejestre esančią informaciją.
(6)
Licencijoje pateikta informacija turėtų būti pateikta pagal 1986 m. rugsėjo 22 d. Tarybos reglamentą (EEB) Nr. 2930/86, nustatantį žvejybos laivų charakteristikas (4), ir 2003 m. gruodžio 30 d. Komisijos reglamentą (EB) Nr. 26/2004 dėl Bendrijos žvejybos laivyno rejestro (5).
(7)
Tarybos reglamentas (EB) Nr. 3690/93 (6) įsteigė Bendrijos sistemą, nustatančią taisykles dėl būtinos minimalios informacijos žvejybos licencijose. Šis reglamentas turėtų įsigalioti nuo to reglamento panaikinimo datos.
(8)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Objektas
Šis reglamentas nustato žvejybos licencijų valdymo taisykles, nurodytas Reglamento (EB) Nr. 2371/2002 22 straipsnyje, bei būtiną minimalią informaciją jose.
2 straipsnis
Sąvokos
Šiame reglamente „žvejybos licencija“ jo turėtojui suteikia teisę, kaip apibrėžta nacionalinėse taisyklėse, naudoti tam tikrus žvejybos pajėgumus gyvųjų vandens išteklių versliniam eksplotavimui.
3 straipsnis
Vandens išteklių naudojimas
Bendrijos žvejybos laivas gali būti naudojamas tik versliniam gyvųjų vandens išteklių eksploatavimui, jei laive yra galiojanti žvejybos licencija.
4 straipsnis
Valstybių narių įsipareigojimai
Vėliavos valstybė narė išduoda, valdo ir atšaukia žvejybos licenciją pagal šį reglamentą.
5 straipsnis
Būtina minimali informacija žvejybos licencijoje
1. Žvejybos licencijoje turi būti bent šio reglamento priede pateikta informacija.
2. Pasikeitus žvejybos licencijoje esančiai informacijai, vėliavos valstybė narė ją atnaujina.
3. Vėliavos valstybė narė užtikrina, kad informacija, esanti žvejybos licencijoje yra tiksli ir atitinka Bendrijos žvejybos laivyno rejestre sukauptą informaciją, remiantis Reglamento (EB) Nr. 2371/2002 15 straipsniu.
6 straipsnis
Laikinas sustabdymas ir atšaukimas
1. Vėliavos valstybė narė laikinai sustabdo žvejybos licenciją laivui, kuriam šios valstybės narės sprendimu laikinai sustabdoma žvejyba.
2. Vėliavos valstybė narė galutinai atšaukia žvejybos licenciją laivui, kuriam pritaikyta pajėgumų reguliavimo priemonė, numatyta Reglamento (EB) Nr. 2371/2002 11 straipsnio 3 dalyje.
7 straipsnis
Atitikimas laivyno pajėgumų valdymo priemonėms
Valstybių narių išduotose žvejybos licencijose bendri laivyno pajėgumai, išreikšti GT ir kW, bet kuriuo metu neturi viršyti maksimalaus pajėgumų lygio, nustatyto šiai valstybei narei reglamento (EB) Nr. 2371/2002 12 ir 13 straipsniais bei reglamentais (EB) Nr. 639/2004, 1438/2003 ir (EB) Nr. 2104/2004.
8 straipsnis
1. Kiekviena vėliavos valstybė narė užtikrina, kad visos licencijos atitiktų šį reglamentą ne vėliau kaip per 12 mėnesių nuo šio reglamento taikymo pradžios.
2. Iki vėliavos valstybė narė išduos visas licencijas atitinkančias šį reglamentą, licencijos, išduotos pagal Reglamentą Nr. (EB) 3690/93, pripažįstamos galiojančiomis.
9 straipsnis
Įsigaliojimas ir taikymas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo Reglamento (EB) Nr. 3690/93 panaikinimo datos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugpjūčio 3 d.